**Domeniul** Estetica și igiena corpului omenesc

**Calificarea** Coafor stilist

**Modul 4 – Bărbieritul facial și capilar\_clasa a IX-a**

Unitatea de învățare – **Lucrări de mustăți**

**MUSTĂȚI CLASICE**

**- fișă de documentare-**

**COMPETENȚE VIZATE:**

5.1.14. Clasificarea tipurilor de mustăți

5.1.15. Caracterizarea aspectului și descrierea tehnicilor de realizare a mustăților clasice: Douglas, rândunică, musculiţă, mexicană, mare întoarsă

Mustața este părul care crește pe regiunea feței cuprinse între limita de jos a nasului și terminația buzei superioare. Mustața se evidențiază, cel mai adesea, la bărbații maturi dar își face apariția după perioada de pubertate și este o continuare a bărbii.

**Informații suplimentare**

Mustața este un „accesoriu” facial apreciat încă din cele mai vechi timpuri. Nume importante în istoria omenirii au purtat cu mândrie tot felul de tipuri de mustață: Albert Eistein, Adolf Hitler, Iosif Stalin, Friedrich Nietzsche, Salvador Dali, Charlie Chaplin, Groucho Marx, dar și alte personalități . Dacă înainte era asociată cu puterea și statutul social, astăzi este fidelă domeniului fashion și street style.

Popularitatea mustății a crescut destul de mult în ultimii ani. Ea nu mai este „vedeta” doar pe podiumuri și la ședintele foto de modă, ci a devenit un stil de viață și o etichetă pentru bărbatul modern.

Afla mai jos ce tipuri de mustata s-au bucurat de popularitate de-a lungul timpului, dar si ce personalitati le-au transformat in semnatura lor de stil!

**1. Resursele necesare realizării mustăților:**

Gama de produse pentru realizarea/stilizarea/îngrijirea bărbii și a mustății a evoluat extrem de mult de-a lungul timpului. În prezent produsele de îngrijire pentru barbă și mustață se împart în trei mari categorii: produse pentru hidratare, produse pentru curățare și produse pentru stilizare.

**a. resurse necesare realizării mustății:** foarfece, pieptene, mașină de tuns, pămătuf, perie, brici, spumă de ras, after shave.

**b.** **produse pentru curățare**: șampon, balsam

**c. produse pentru stilizare:** ulei, balsam, ceară pentru stilizare, vopsea pentru pigmentare

*Studiați gama variată de produse special destinate realizării și întreținerii bărbii și mustății consultând oferta pe site-ul* [*https://www.ibarber.ro/*](https://www.ibarber.ro/) *.*

*Reamintiți-vă noțiunile referitoare la întreținerea și pregătirea resurselor necesare bărbieritului facial. Ele sunt aceleași și în cadrul lucrărilor de mustăți.*

**2. Pregătirea lucrării**

Lucrările de mustăți se execută după definitivarea bărbieritului facial. La realizarea mustății se vor avea în vedere următoarele:

* *Consilierea și diagnosticarea clientului*: evaluarea fizionomiei feței și alegerea formei de mustață potrivite, identificarea direcției de creștere a firelor de păr, stabilirea lungimii finale a firelor de păr, alegerea produselor de îngrijire și stilizare potrivite clientului;
* *Condiţii de igienă*: echipamentul folosit va fi dezinfectat şi sterilizat, lenjeria curată, la fel ca la bărbierit;
* *Condiţii de siguranţă*: evitarea iritaţiilor, a rănirilor, a transmiterii bolilor infecţioase sau parazitare ale pielii, respectînd regulile de igienă şi protecţia muncii la fel ca la bărbierit.

**TIPURI DE MUSTĂȚI**

Mustățile sunt de diferite tipuri și mărimi, deosebindu-se modele de mustăți: scurte, lungi, subțiri, groase, stufoase. În funcție de formă și apartenența la o anumită epocă se clasifică în:

**1. Mustăți clasice**: mustața Douglas, mustața musculiță, mustața rândunică, mustața mexicană, mustața mare întoarsă

**2. Mustăți moderne:** mustața blazon (Chevron), Dali, mustața periuță (toothbrush), englezească, ghidon (handlebar) , mustața pensulă (brush), mustața abajur (lampshade), mustața potcoavă (horseshoe), mustața creion (pencil mustache), mustața piramidă etc.

**MUSTĂȚILE – DE LA CLASIC LA MODERN**

* **Mustața Douglas –** se caracterizează printr-o linie elegantă și tinerească care subliniază și pune în evidență expresia feței. Acest tip de mustață nu depășește prin lungimea sa comisura (punctul de unire) buzelor. În varianta modernă ea poartă numele de ***mustața creion (pencil mustache)***, fiind pur și simplu o linie dreaptă și subțire de păr (ca parcă desenată cu creionul), separată sau nu la mijloc printr-o cărare subțire. Această mustață trebuie să fie întreținută permanent, altfel efectul dorit va fi greu de obținut.

**Aspect:** Localizată chiar deasupra buzei superioare, între nas și mustață fiind o distanță destul de mare. Uneori, capetele mustății pot depăși cu 5 mm. colțurile buzelor.



* **Mustața musculiță –** situată în gropița dintre nas și buza superioară, este cea mai mică dintre mustăți, dar și cea mai puțin solicitată de clienți. Cunoscută astăzi sub numele de ***mustața periuță (toothbrush mustache)****,* ea a fost făcută celebră de personalități ca Hitler sau Charlie Chaplin.

Pentru a realiza acest tip de mustață se curăță cu briciul părul de pe porțiunea de deasupra buzei superioare – întâi pe partea dreaptă și apoi pe partea stângă a mustății– apoi se tund cu foarfecele firele de păr din mustață.

* **Mustața rândunică –** este un model preferat de bărbații de peste 40 de ani, pentru că imprimă fizionomiei o notă de seriozitate și eleganță. Are o linie subțire asemănătoare cu a mustății Douglas (creion), în sensul că păstrează spațiul dintre buza superioară și mustață, dar are forma adăugată de piramidă (de unde și denumirea dată variantei moderne, ***mustața piramidă***) sau triunghi direct sub centrul nasului. Când este realizată corect, pare un cuier pentru o haină, mai puțin cârligul.
* **Mustața mexicană –** se caracterizează printr-o linie pronunțat arcuită, asemănătoare unui semicerc, mai mult sau mai puțin subțiată în partea superioară. La colțurile buzelor formează o linie arcuită care urmărește exact conformația gurii și coboară până în dreptul buzei inferioare. În variantă modernă, mustața mexicană poartă numele de ***mustața Chevron (blazon).***

Este o mustață robustă, plină, care acoperă complet buza superioară și se continuă spre exteriorul buzei, fiind potrivită oricărui tip de față.

* **Mustața mare întoarsă –** extrem de cunoscută, este o mustață groasă, deosebit de lungă și cu extremitățile curbate în sus. Astăzi, ea și-a primit numele datorită asemănării sale cu ghidonul pentru bicicletele clasice (***handlebar mustache***). Este potrivită fețelor ovale, iar pentru a realiza acest tip de barbă, părul trebuie lăsat să crească mai mult timp.

***Întrebări de verificare:***

1. *Care sunt resursele necesare realizării și îngrijirii mustăților?*
2. *Precizați aspectele urmărite în etapa de consiliere și diagnosticare a clientului care dorește realizarea/întreținerea unei mustăți.*
3. *De ce credeți că mustața musculiță este foarte rar solicitată de clienți?*
4. *Precizați deosebirea dintre mustața Douglas și mustața rândunică.*
5. *Care sunt caracteristicile mustății mexicane?*