**Domeniul** Estetica și igiena corpului omenesc

**Calificarea** Coafor stilist

**M3- Tunsori\_clasa a XI-a**

**Unitatea de învățare –** Adaptarea tehnicilor de lucru la cerințele și caracteristicile clientului

**ALEGEREA TUNSORII ÎN FUNCŢIE DE FORMA FEŢEI**

**- Fișă de documentare-**


***După ce veţi parcurge lecţia :***

* *veţi şti să proiectaţi tunsoarea potrivită pentru fiecare tip de faţă;*
* *veţi afla cum să subliniaţi atuurile frumuseţii prin tunsoare, mascând anumite imperfecţiuni*

**Forma feţei** După cum bine ştiţi, există mai multe tipuri de fețe. Observând forma feţei, putem găsi totuşi anumite similitudini. În lumea frizerilor şi a coaforilor domneşte o clasificare general acceptată care împarte fizionomiile în opt grupe:

* Ovală;
* Rotundă;
* Pătrată;
* Dreptunghiulară;
* Alungită;
* Inimă;
* Triunghi cu baza în jos;
* Diamant.

Întâlnim, de asemenea, şi combinaţii ale celor opt forme. Sarcina coaforului şi a frizerului este alegerea unei asemenea tunsori care să corecteze forma gâtului şi a feţei, să mascheze anumite imperfecţiuni şi să-i evidenţieze atuurile.




*Exercițiu: Priviţi imaginea alăturată. Ce formă a feţei puteţi identifica?*


**Alegerea tunsorii potrivite fiecărei fizionomii**


Prima etapă în proiectarea unei tunsori este identificarea formei feţei clientului. Etapa următoare o reprezintă evaluarea constituţiei fizice şi a altor caracteristici ale clientului, extrem de importante în alegerea tunsorii potrivite. Înainte să învăţaţi să identificaţi forma feţei clienţilor, stabiliţi care este forma feţei dumneavoastră. Vă propun să efectuaţi în acest scop un scurt exerciţiu.

***Exerciţiu*** *- Staţi în faţa oglinzii şi desenaţi pe ea (de ex. cu rujul de buze) conturul feţei dumneavoastră. Dacă părul vă incomodează la stabilirea formei feţei, pieptănaţi-l pe spate şi încercaţi din nou să faceţi exerciţiul. Faceţi un pas înapoi şi verificaţi cu care dintre descrierile următoare se potriveşte faţa dumneavoastră. Repetaţi exerciţiul, identificând forma feţei prietenilor dumneavoastră. Când căpătaţi deja îndemânare, veţi putea evalua formele feţei fără necesitatea de a mai desena conturul lor pe oglindă.*


**Fața ovală**

* Perfectă, bine echilibrată şi pe lungime, şi pe lățime, apropiindu-se de forma unui ou.
* Fruntea puțin mai mare decât zona bărbiei.
* Lungimea feței este puțin mai mare decât lățimea ei.
* Se poate realiza orice tip de coafură şi tunsoare.
* Prin tunsoarea realizată (pe orice tip de fizionomie) trebuie să tindem spre această formă.

**Fața rotundă**

* Proporțiile feței sunt egale în privința lungimi şi lățimii.
* Linia mandibulară este foarte rotundă.
* În acest caz, propunem o lungime minimă până la mandibulă sau mai mare decât aceasta, pentru a reduce lățimea feței.
* Volumul se va crea doar pe partea superioară a capului pentru a da impresie de alungire.


**Fața pătrată**


* Ca şi la forma rotundă, proporțiile sunt egale între ele, dar osatura feței este mai unghiulară (colțuroasă), realizând o linie mandibulară pătrățoasă.
* Se poate recomanda un breton care să ascundă lățimea frunții, însă acesta trebuie să fie subțire astfel încât să se întrevadă pielea, pentru a nu micşora alungirea feței.

**Fața dreptunghiulară**


* Linia mandibulară are margini colțuroase, iar lungimea feței este mult mai mare decât lățimea ei.
* Recomandăm bretoane grele, pline, care să micşoreze lungimea feței.
* Se recomandă evitarea volumelor în zona superioară a capului

**Fața alungită**


* Similară cu forma dreptunghiulară, doar că mandibula este ascuțită, şi nu unghiulară.
* Dacă lăsăm părul drept şi acesta atinge nivelul umerilor, se poate crea iluzia unei alungiri a feței.
* Nu sunt recomandate volumele pe partea superioară a capului.
* Bretoanele ajută la reducerea lungimii.

**Fața în formă de inimă**

* Fruntea este foarte lată şi mandibula se termină într-un unghi foarte ascuțit.
* Lungimea feței este un pic mai mare decât lățimea ei.
* Trebuie avute în vedere diminuarea lățimii frunții şi umplerea zonei maxilar-mandibulare cu volum.

**Fața în formă de triunghi cu baza în jos**

* Opusul fizionomiei tip inimă.
* Fruntea este mai mică, iar mandibula este partea cea mai lată şi mai mare.
* Trebuie să reducem lățimea bărbiei.
* Lungimea părului trebuie să fie până la mandibulă.
* Se recomandă bretoane subțiri prin care să se vadă fruntea, astfel încât să nu se micşoreze mai mult şi să-şi păstreze lungimea.



**Fața în formă de diamant**

* Fruntea şi bărbia sunt ascuțite.
* Zona pomeților este cea mai lată.
* Trebuie să creăm o lățire a frunții şi o umplere a mandibulei cu volum.